CELEX: 52017PC0530
Language: mt
Date: 2017-05-22 00:00:00
Title: Rakkomandazzjoni għal DEĊIŻJONI TAL-KUNSILL li tabroga d-Deċiżjoni 2010/288/UE dwar l-eżistenza ta' żbilanċ eċċessiv fil-Portugall

IL-KUMMISSJONI EWROPEA
            Brussell, 22.5.2017
            COM(2017) 530 final
            Rakkomandazzjoni għal
            DEĊIŻJONI TAL-KUNSILL
            li tabroga d-Deċiżjoni 2010/288/UE dwar l-eżistenza ta' żbilanċ eċċessiv fil-Portugall
            
               
         
         
            
            
               
            
            
               Rakkomandazzjoni għal
            
            
               DEĊIŻJONI TAL-KUNSILL
            
            
               li tabroga d-Deċiżjoni 2010/288/UE dwar l-eżistenza ta' żbilanċ eċċessiv fil-Portugall
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 126(12) tiegħu,
            
            
               Wara li kkunsidra r-Rakkomandazzjoni tal-Kummissjoni,
            
            
               Billi:
            
            
               (1)Fit-2 ta' Diċembru 2009, wara li saret rakkomandazzjoni mill-Kummissjoni, il-Kunsill iddeċieda, bid-Deċiżjoni 2010/288/UE
                  1
               , f'konformità mal-Artikolu 126(6) tat-Trattat, li kien jeżisti defiċit eċċessiv fil-Portugall. Il-Kunsill innota li d-defiċit tal-gvern ippjanat għall-2009 kien ta’ 5,9 % tal-PDG, u għalhekk iktar mill-valur referenzjarju ta' 3 % tal-PDG skont it-Trattat. Id-dejn gross tal-gvern ġenerali (li kien ’il fuq minn 60 % tal-valur referenzjarju tal-PDG fit-Trattat sa mill-2005) kien ippjanat li jilħaq 74,5 % tal-PDG fl-2009.
            
            
               (2)Fl-istess data, skont l-Artikolu 126(7) tat-Trattat u l-Artikolu 3(4) tar-Regolament (KE) Nru 1467/97,
                  2
                il-Kunsill, abbażi ta' rakkomandazzjoni mill-Kummissjoni, bagħat rakkomandazzjoni lill-Portugall bl-għan li s-sitwazzjoni tad-defiċit eċċessiv tinġieb fi tmiemha sa mhux aktar tard mill-2013. Il-Kunsill stabbilixxa wkoll it-2 ta' Ġunju 2010 bħala d-data ta’ skadenza meta għandha tittieħed azzjoni effettiva.
            
            
               (3)Wara t-talba mill-awtoritajiet Portugiżi għal assistenza finanzjarja mill-Unjoni, l-Istati Membri li l-munita tagħhom hija l-euro u l-Fond Monetarju Internazzjonali (FMI), il-Kunsill ta assistenza finanzjarja lill-Portugall. Il-Memorandum ta' Qbil dwar il-Kundizzjonalità Speċifika tal-Politika Ekonomika bejn il-Kummissjoni u l-awtoritajiet Portugiżi ġie ffirmat fis-17 ta' Mejju 2011
                  3
               . Minn dakinhar, il-Kunsill indirizza żewġ rakkomandazzjonijiet lill-Portugall fid-9 ta' Ottubru 2012 u fil-21 ta' Ġunju 2013 abbażi tal-Artikolu 126(7) tat-Trattat, li estenda l-iskadenza għall-korrezzjoni tad-defiċit eċċessiv għall-2014 u l-2015 rispettivament. Fiż-żewġ każijiet, il-Kunsill qies li l-Portugall kien ħa azzjoni effettiva, iżda li kienu ġraw avvenimenti ekonomiċi negattivi mhux mistennija li kellhom konsegwenzi sfavorevoli kbar għall-finanzi pubbliċi. F’konformità mal-Artikolu 10(2)(a) tar-Regolament (UE) Nru 472/2013,
                  4
                il-Portugall kien eżenti minn rappurtar separat skont il-proċedura ta’ defiċit eċċessiv u rrapporta fil-qafas ta’ programm ta’ aġġustament makroekonomiku tiegħu
                  5
               .
            
            
               (4)Skont l-Artikolu 126(8) tat-Trattat, il-Kunsill iddeċieda fit-12 ta' Lulju 2016 li l-Portugall ma kienx ħa azzjoni effettiva b'reazzjoni għar-Rakkomandazzjoni tal-Kunsill tal-21 ta' Ġunju 2013. Fit-8 ta’ Awwissu 2016, il-Kunsill adotta deċiżjoni skont l-Artikolu 126(9) tat-Trattat li tavża lill-Portugall biex jieħu miżuri għat-tnaqqis tad-defiċit meqjus bħala neċessarju biex tiġi rrimedjata s-sitwazzjoni ta’ defiċit eċċessiv, u b’hekk jistabbilixxi skadenza ġdida għall-korrezzjoni sal-2016. Il-Kunsill stabbilixxa wkoll il-15 ta' Ottubru 2016 bħala d-data ta’ skadenza sa meta għandha tittieħed azzjoni effettiva.
            
            
               (5)Fis-16 ta’ Novembru 2016, il-Kummissjoni kkonkludiet li l-Portugall kien ħa azzjoni effettiva f’konformità mad-Deċiżjoni tal-Kunsill tat-8 ta’ Awwissu 2016 skont l-Artikolu 126(9) tat-Trattat.
            
            
               (6)Skont l-Artikolu 4 tal-Protokoll dwar il-proċedura ta’ defiċit eċċessiv anness mat-Trattati, il-Kummissjoni tipprovdi d-dejta għall-implimentazzjoni ta' din il-proċedura. Bħala parti mill-applikazzjoni ta' dak il-Protokoll, l-Istati Membri għandhom jirrappurtaw dejta dwar id-defiċit u d-dejn tal-gvern tagħhom kif ukoll dwar varjabbli assoċjati oħra darbtejn fis-sena, jiġifieri qabel l-1 ta' April u qabel l-1 ta' Ottubru, skont l-Artikolu 3 tar-Regolament (KE) Nru 479/2009
                  6
               . 
            
            
               (7)Il-Kunsill għandu jieħu deċiżjoni biex iħassar id-deċiżjoni dwar l-eżistenza ta' defiċit eċċessiv fuq il-bażi tad-dejta notifikata. Barra minn hekk, deċiżjoni dwar l-eżistenza ta' defiċit eċċessiv għandha titħassar biss jekk it-tbassir tal-Kummissjoni jindika li d-defiċit ma jkunx se jaqbeż il-valur referenzjarju ta' 3 % tal-PDG skont it-Trattat tul il-perjodu ta' tbassir
                  7
               .
            
            
               (8)Abbażi tad-dejta pprovduta mill-Kummissjoni (Eurostat) skont l-Artikolu 14 tar-Regolament (KE) Nru 479/2009, wara n-notifika ta' April 2017 mill-Portugall, u abbażi tal-Programm ta' Stabbiltà tal-2017 u t-tbassir tar-rebbiegħa 2017 tal-Kummissjoni, il-konklużjonijiet li ġejjin huma ggarantiti:
            
            
               –Wara li ntlaħaq 4,4 % tal-PDG fl-2015 (3,1 % tal-PDG nett minn miżuri ta’ darba biss), id-defiċit ġenerali tal-gvern ġie mnaqqas għal 2,0 % tal-PDG fl-2016 (2,3 % tal-PDG nett minn miżuri ta’ darba biss). Meta mqabbel mal-miri tal-Baġit għall-2016, it-tnaqqis tad-defiċit fl-2016 kien prinċipalment xprunat minn trażżin fin-nefqa kurrenti (-0,9 % tal-PGD), b’mod partikolari fil-konsum intermedju, u sottoeżekuzzjoni tan-nefqa kapitali (-0,5 % tal-PDG) li aktar minn patta għan-nuqqas fid-dħul (1,1 % tal-PDG) kemm fir-rigward tat-taxxa, kif ukoll tad-dħul li mhux mit-taxxi. 
            
            
               –Il-Programm ta' Stabbiltà għall-perjodu 2017-2021, ippreżentat mill-gvern Portugiż fit-28 ta' April 2017, jippjana li d-defiċit tal-gvern jinżel għal 1,5 % tal-PDG fl-2017 u għal 1,0 % tal-PDG fl-2018. It-tbassir tar-rebbiegħa tal-2017 tal-Kummissjoni jbassar defiċit ta’ 1,8 % tal-PDG fl-2017 u 1,9 % tal-PDG fl-2018, u b’hekk jibqa’ taħt il-valur referenzjarju tat-Trattat ta’ 3 % tal-PDG matul il-perjodu ta’ tbassir. Dawn il-projezzjonijiet ma jinkludux l-impatt potenzjali ta’ żieda fid-defiċit ta’ miżuri ta’ appoġġ lill-banek
                  8
               , li m’għandhomx ipoġġu f’riskju t-tnaqqis fit-tul tad-defiċit.
            
         
         
            
               –Il-bilanċ strutturali, il huwa l-bilanċ ġenerali tal-gvern aġġustat għaċ-ċiklu ekonomiku u nett minn miżuri ta' darba u miżuri temporanji oħrajn, ittejjeb b'0,3 % tal-PDG fl-2016. 
            
            
               –Id-dejn gross tal-gvern mal-PDG żdied għal 130,4 % fl-2016, minn 129,2 % fl-2015, minħabba aġġustamenti bejn il-fondi u l-flussi li żiedu d-dejn. It-tbassir tar-rebbiegħa tal-2017 tal-Kummissjoni jipprevedi li l-proporzjon tad-dejn jonqos għal 128,5 % fl-2017 u 126,2 % fl-2018 minħabba bilanċi pożittivi primarji. 
            
            
               (9)F’konformità mal-Artikolu 126(12) tat-Trattat, deċiżjoni tal-Kunsill dwar l-eżistenza ta’ defiċit eċċessiv għandha tiġi abrogata meta, fil-fehma tal-Kunsill, tkun saret korrezzjoni tad-defiċit eċċessiv fl-Istat Membru konċernat.
            
            
               (10)Fil-fehma tal-Kunsill, id-defiċit eċċessiv fil-Portugall ġie kkoreġut, u għaldaqstant id-Deċiżjoni 2010/288/UE għandha tiġi abrogata.
            
            
               (11)Mill-2017, li hija s-sena ta' wara dik li fiha saret il-korrezzjoni tad-defiċit eċċessiv, il-Portugall hija soġġetta għall-parti preventiva tal-Patt ta' Stabbiltà u Tkabbir, u għandha timxi lejn l-objettiv baġitarju tat-terminu l-medju tagħha b'pass xieraq, inkluż billi tirrispetta l-livell referenzjarju tal-infiq, u tikkonforma mal-kriterju tad-dejn skont l-Artikolu 2(1a) tar-Regolament (KE) Nru 1467/97. 
            
            
            
               ADOTTA DIN ID-DEĊIŻJONI: 
            
            
               Artikolu 1
            
            
               Minn valutazzjoni globali, jsegwi li s-sitwazzjoni ta' defiċit eċċessiv fil-Portugall ġiet ikkoreġuta.
            
            
               Artikolu 2
            
            
               Id-Deċiżjoni 2010/288/UE hija b'dan imħassra.
            
            
               Artikolu 3
            
            
               Din id-Deċiżjoni hija indirizzata lir-Repubblika Portugiża.
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  Id-Deċiżjoni tal-Kunsill 2010/288/UE tat-2 ta' Diċembru 2009 dwar l-eżistenza ta' żbilanċ eċċessiv fil-Portugall (ĠU L 125, 21.5.2010, p. 44).
               
               
                  
                     (2)
                  Ir-Regolament tal-Kunsill (KE) Nru 1467/97 tas-7 ta' Lulju 1997 dwar li titħaffef u tiġi ċċarata l-implimentazzjoni tal-proċedura ta' defiċit eċċessiv (ĠU L 209, 2.8.1997, p. 6).
               
               
                  
                     (3)
                  Id-Deċiżjoni ta’ Implimentazzjoni tal-Kunsill 2011/344/UE tas-17 ta’ Mejju 2011 dwar l-għoti ta’ assistenza finanzjarja tal-Unjoni lill-Portugall (ĠU L 159, 17.6.2011, p. 88).  
               
               
                  
                     (4)
                  Ir-Regolament (UE) Nru 473/2013 tal-Parlament Ewropew u tal-Kunsill tal-21 ta' Mejju 2013 dwar dispożizzjonijiet komuni għall-monitoraġġ u l-valutazzjoni tal-abbozzi tal-pjani baġitarji u l-iżgurar tal-korrezzjoni tad-defiċit eċċessiv tal-Istati Membri fiż-żona tal-euro (ĠU L 140, 27.5.2013, p. 11).
               
               
                  
                     (5)
                  Id-dokumenti kollha relatati ma’ proċeduri tad-defiċit eċċessiv jinsabu hawn: 
                  
                     https://ec.europa.eu/info/business-economy-euro/economic-and-fiscal-policy-coordination/eu-economic-governance-monitoring-prevention-correction/stability-and-growth-pact/corrective-arm-excessive-deficit-procedure/excessive-deficit-procedures-overview_mt
                  
               
               
                  
                     (6)
                  Ir-Regolament tal-Kunsill (KE) Nru 479/2009 tal-25 ta' Mejju 2009 dwar l-applikazzjoni tal-Protokoll dwar il-proċedura tal-iżbilanċ eċċessiv anness mat-Trattat li jistabbilixxi l-Komunità Ewropea (ĠU L 145, 10.6.2009, p. 1).
               
               
                  
                     (7)
                  F’konformità mal-"Ispeċifikazzjonijiet dwar l-implimentazzjoni tal-Patt ta' Stabbiltà u Tkabbir Ekonomiku u l-linji gwida dwar il-format u l-kontenut ta' programmi ta' stabbiltà u konverġenza", adottati mill-Kumitat Ekonomiku u Finanzjarju fil-5 ta’ Lulju 2016, disponibbli fi:
                  
                     http://ec.europa.eu/economy_finance/economic_governance/sgp/legal_texts/index_en.htm
                  
                  .
               
               
                  
                     (8)
                  Id-Deċiżjoni tal-Kummissjoni tal-10 ta’ Marzu 2017 - SA.47178 - il-Portugall - ir-Rikapitalizzazzjoni ta’ Caixa Geral de Depósitos, S.A., 
                  
                     http://europa.eu/rapid/press-release_IP-17-556_en.htm